**Lakossági felmérés az élelmiszerek kettős minőségének észleléséről**

**Előzmények**

A Földművelésügyi Minisztérium döntése alapján a Nemzeti Élelmiszerlánc-biztonsági Hivatal (NÉBIH) 2017 első félévében számos termékpárt vizsgált, hogy felmérje, valóban létezik-e az a jelenség, mely szerint a hazai és a nyugat-európai piacokon azonos márkanév alatt eltérő minőségű élelmiszertermékeket forgalmaznak a nemzetközi gyártók. E vizsgálat kiegészítéseként lefolytattunk egy felmérést a lakosság körében a fogyasztók személyes tapasztalatainak, véleményének és elvárásainak megismerésére.

**Módszertan**

Módszertan: Nagy elemszámú (1001 fő) kérdőíves személyes felmérés, amely Magyarország lakosságára nemek, korcsoport és földrajzi régió alapján reprezentatív a KSH 2011-es népszámlálási adatai alapján.

Megkérdezés ideje: 2017. május 7-30.

**Eredmények**

A NÉBIH felmérése szerint körülbelül minden második ember (a megkérdezettek 49%-a) tapasztalt már különbséget az azonos márkájú, Nyugat-Európában és Magyarországon egyaránt kapható élelmiszerek minősége között. A válaszadók minden termékkategóriából számos példát kiemeltek, de leginkább édesipari termékek esetében számoltak be jelentős eltérésekről, valamint gyakran említették a tejtermékeket és az üdítőitalokat is.

A különbséget illetően sajnos a magyar fogyasztók tapasztalatai kedvezőtlenek: a minőségi eltérést észlelő vásárlók 97%-a rosszabbnak érezte a Magyarországra behozott termékeket, mint amit a nyugat-európaiak asztalára tesznek a nemzetközi gyártók. Különösen a háztartások „élelmiszerfelelősei” érzik felháborítónak ezt a gyakorlatot, vagyis akik rendszeresen bevásárolnak a család számára – tehát akik a legtöbb információval rendelkeznek az élelmiszeripari termékekről. A fogyasztók túlnyomó többsége, több mint 80%-a elvárja, hogy a nemzetközi élelmiszermárkákat minden országban azonos összetétellel hozzák forgalomba (82% ért egyet vele), s ha nem így történik, akkor ezt kötelező legyen a termékeken világosan jelezni a vásárlók számára (86% ért egyet vele).

**Melléklet**

**Ha igen, melyik terméknél tapasztalta?**

|  |  |  |
| --- | --- | --- |
| **Kategóriák** | **Említések (db)** | **Gyakoriság (%)** |
| Édesipari termék | 195 | 33,91% |
| Tej, tejtermékek | 89 | 15,48% |
| Üdítők | 76 | 13,22% |
| Hús, hústermékek | 60 | 10,43% |
| Tartós élelmiszerek | 33 | 5,74% |
| Gyümölcsök | 22 | 3,83% |
| Szeszes italok | 20 | 3,48% |
| Pékáru, sütőipari termékek | 16 | 2,78% |
| Zöldségek | 14 | 2,43% |
| Fagyasztott élelmiszerek | 4 | 0,70% |
| Alapvető élelmiszerek | 3 | 0,52% |
| Egyéb (pl. félkész termékek, éttermi ételek, meg nem nevezett élelmiszertermékek) | 43 | 7,48% |
| **Összes megjegyzés** | **575** | **100,00%** |

Milyen különbségeket észlelt?

|  |  |  |  |  |
| --- | --- | --- | --- | --- |
| **Kategória** | **Jobb minőségű volt a külföldön forgalmazott** | **Jobb minőségű volt a hazánkban forgalmazott** | **Finomabb volt a külföldön forgalmazott** | **Finomabb volt a hazánkban forgalmazott** |
| Édesipari termék | 59 | - | 57 | 1 |
| Tej, tejtermékek | 27 | - | 21 | - |
| Üdítők | 16 | 1 | 25 | 2 |
| Hús, hústermékek | 15 | 1 | 7 | - |
| Szeszes italok | 1 | - | 6 | - |
| Egyéb | 16 | 1 | 13 | 1 |
| **Összes válasz** | **134** | **3** | **129** | **4** |